[pic] | ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ |

Βρυξέλλες, 15.9.2006

COM(2006) 499 τελικό

ΑΝΑΚΟΙΝΩΣΗ ΤΗΣ ΕΠΙΤΡΟΠΗΣ ΠΡΟΣ ΤΟ ΣΥΜΒΟΥΛΙΟ

Αλιευτικές δυνατότητες για το 2007 Δήλωση Πολιτικής της Ευρωπαϊκής Επιτροπής

ΠΙΝΑΚΑΣ ΠΕΡΙΕΧΟΜΕΝΩΝ

1. Εισαγωγή 3

1.1. Κατευθυντήριες αρχές για τη λήψη των αποφάσεων στο πλαίσιο της Κοινής Αλιευτικής Πολιτικής 3

1.2. Διεθνείς δεσμεύσεις 4

1.3. Άλλες ειδικές δεσμεύσεις 5

2. Προτάσεις για κανονισμούς αλιευτικής προσπάθειας για το 2007 5

3. Προτεραιότητα για μακροπρόθεσμο σχεδιασμό 5

4. Μια συνεκτική βάση για την διαδικασία λήψης αποφάσεων σχετικά με τα TAC 6

4.1. Εκμετάλλευση αποθεμάτων βάσει της μέγιστης βιώσιμης απόδοσης 6

4.2. Αποθέματα που έχουν υπεραλιευθεί σε σχέση με τη μέγιστη βιώσιμηαπόδοση αλλά εντός ασφαλών βιολογικών ορίων 7

4.3. Αποθέματα εκτός ασφαλών βιολογικών ορίων 7

4.4. Αποθέματα που υπόκεινται σε μακροπρόθεσμα σχέδια 8

4.5. Φυσικώς βραχύβια είδη 9

4.6. Αποθέματα των οποίων η κατάσταση είναι άγνωστη, αλλά τα οποία δεν αντιμετωπίζουν υψηλό βιολογικό κίνδυνο 10

5. Ειδικές περιπτώσεις 10

5.1. Αποθέματα γάδου που καλύπτονται από το σχέδιο αποκατάστασης γάδου 10

5.2. Αποθέματα γάδου στη Βαλτική Θάλασσα 11

5.3. Είδη βαθέων υδάτων 11

5.4. Μικτοί τύποι αλιείας 12

5.5. Αποθέματα καραβίδας 12

5.6. Προσφυγάκι 12

5.7. Νέα TAC 13

6. Τεχνικά μέτρα 13

7. Διαχείριση αλιευτικήσ προσπάθειας 13

8. Συμπέρασμα 14

1. Εισαγωγή

Με την ανακοίνωση της Επιτροπής αριθ. COM(2006) 246 «Βελτίωση των διαβουλεύσεων για τη διαχείριση της κοινοτικής αλιείας» καθορίζεται μια νέα μέθοδος εργασίας της Ευρωπαϊκής Κοινότητας σχετικά με τη λήψη αποφάσεων για τις ετήσιες αλιευτικές δυνατότητες. Ως μέρος αυτής της νέας προσέγγισης, προβλέπεται κατά το πρώτο εξάμηνο κάθε έτους ότι η Επιτροπή θα ανακοινώνει τις προθέσεις της όσον αφορά τις προτάσεις της για τα συνολικά επιτρεπόμενα αλιεύματα (TAC) και τις ποσοστώσεις για το επόμενο έτος υπό τη μορφή ετήσιας δήλωσης πολιτικής. Για να εξασφαλιστεί ευρεία συμμετοχή των ενδιαφερόμενων σε όλα τα στάδια διαμόρφωσης και εφαρμογής της αλιευτικής πολιτικής, η Επιτροπή παρουσιάζει στο παρόν έγγραφο τις προθέσεις της όσον αφορά τις αλιευτικές δυνατότητες που θα προτείνει για το 2007.

Δεν προτείνονται συγκεκριμένες ποσότητες για τα TAC και τις ποσοστώσεις, επειδή, για πολλά αποθέματα, ποσοτικές εκτιμήσεις και προβλέψεις θα διατίθενται μόνον μετά την ανάλυση των τελευταίων ερευνητικών δεδομένων το τρίτο τρίμηνο. Συνεπώς, η παρούσα ανακοίνωση περιέχει τις απόψεις της Επιτροπής ελλείψει επιστημονικών γνωμοδοτήσεων για την κατάσταση των αποθεμάτων το 2007. Ως εκ τούτου, η παρούσα ανακοίνωση περιορίζεται σε ζητήματα αρχών όσον αφορά τον καθορισμό των TAC και των επιπέδων της αλιευτικής προσπάθειας. Στη συνέχεια, οι εν λόγω αρχές θα εφαρμοστούν όταν διατίθενται οι οριστικές επιστημονικές γνωμοδοτήσεις. Ωστόσο, εάν προκύψουν απρόβλεπτες καταστάσεις όταν διατεθούν οι οριστικές γνωμοδοτήσεις, η Επιτροπή μπορεί να διατυπώσει τις προτάσεις με βάση τις εν λόγω γνωμοδοτήσεις.

Δεν είναι δυνατόν να γίνουν προβλέψεις για μετά από δύο χρόνια για πολλά είδη για τα οποία η ποσότητα των αλιευμάτων εξαρτάται ιδιαίτερα από την ποσότητα των άμεσα εισερχόμενων στο απόθεμα ηλικιακών κλάσεων. Στις περιπτώσεις κατά τις οποίες η εκμετάλλευση των αλιευτικών αποθεμάτων πραγματοποιείται κατά καλύτερο τρόπο (όπως για πολλά πελαγικά είδη), θα είναι δυνατόν στα επόμενα χρόνια οι συζητήσεις για τα TAC να διεξαχθούν νωρίτερα. Στην παρούσα ανακοίνωση καθορίζονται οι βασικές αρχές για την πρόταση των TAC και των συναφών όρων για το 2007 με βάση τα αποτελέσματα των επιστημονικών αξιολογήσεων και προβλέψεων που θα ολοκληρωθούν κατά τη διάρκεια του 2006.

1.1. Κατευθυντήριες αρχές για τη λήψη των αποφάσεων στο πλαίσιο της Κοινής Αλιευτικής Πολιτικής

Οι ετήσιες αλιευτικές δυνατότητες πρέπει να καθορίζονται σύμφωνα με τους στόχους της Κοινής Αλιευτικής Πολιτικής[1], ήτοι εξασφάλιση της εκμετάλλευσης των έμβιων υδρόβιων πόρων υπό βιώσιμες οικονομικές, περιβαλλοντικές και κοινωνικές συνθήκες.

Η Κοινότητα πρέπει να αποβλέπει στην επίτευξη των εν λόγω στόχων μέσω της σταδιακής εφαρμογής στη διαχείριση της αλιείας μιας προσέγγισης με βάση το οικοσύστημα, συμβάλλοντας στην αποτελεσματική και οικονομική υλοποίηση των αλιευτικών δραστηριοτήτων και στην εξασφάλιση επαρκούς επιπέδου διαβίωσης για όσους εξαρτώνται από τις δραστηριότητες αυτές.

Η οικονομική και κοινωνική βιωσιμότητα εξαρτάται από την βιολογική αειφορία: δεν υφίσταται αλιεία εκεί που δεν υπάρχουν ψάρια. Συνεπώς, η Επιτροπή θέτει τη βιολογική αειφορία στο επίκεντρο της διαδικασίας λήψης αποφάσεων στον τομέα της αλιείας.

Εντούτοις, η Επιτροπή δεν μετατρέπει πάντοτε κατευθείαν τις επιστημονικές γνωμοδοτήσεις που αφορούν την αειφορία σε προτάσεις κανονισμών για δύο λόγους. Πρώτον, οι επιστημονικές προβλέψεις είναι μερικές φορές αρκετά αβέβαιες και η άμεση εφαρμογή τους θα οδηγούσε σε ουσιαστικές μεταβολές των αλιευτικών δυνατοτήτων από έτος σε έτος, που συχνά θα μπορούσαν να είναι μεγαλύτερες από ό,τι είναι αναγκαίο για την επίτευξη των απαραίτητων βελτιώσεων της προστασίας. Ο δεύτερος λόγος είναι πολιτικής φύσης. Παρόλο που πολλά αλιευτικά αποθέματα έχουν εξαντληθεί ή έχουν υπεραλιευθεί, η Επιτροπή και τα κράτη μέλη θεώρησαν ότι είναι αποδεκτή μια σχετικά υψηλή διακινδύνευση από βιολογική άποψη επιτρέποντας περισσότερα αλιεύματα από τα ενδεικνυόμενα στο πλαίσιο της βραχυπρόθεσμης αειφορίας έτσι ώστε να διατηρηθεί μια ορισμένη συνέχεια της αλιευτικής δραστηριότητας. Τα διορθωτικά μέτρα για την αντιμετώπιση της υπεραλίευσης πρέπει να εφαρμοστούν σταδιακά υπό τον όρο ότι μειώνεται σταθερά και βαθμιαία η θνησιμότητα λόγω αλίευσης.

1.2. Διεθνείς δεσμεύσεις

Εκτός από τις δεσμεύσεις στο πλαίσιο της Κοινής Αλιευτικής Πολιτικής, οι ετήσιες αποφάσεις της ΕΕ για την αλιεία πρέπει να λαμβάνουν υπόψη διεθνείς πολιτικές δεσμεύσεις, όπως την υποχρέωση ανασύστασης των αποθεμάτων σε επίπεδα στα οποία να είναι δυνατή η αλιεία μέγιστης βιώσιμης απόδοσης[2]. Παρόλο που η υλοποίηση της εν λόγω δέσμευσης βρίσκεται ακόμη υπό διαπραγμάτευση και αποτελεί αντικείμενο ξεχωριστής ανακοίνωσης της Επιτροπής[3], απαιτείται να γίνουν βήματα για να εξασφαλιστεί κάποια πρόοδος προς την κατεύθυνση ανάληψης πολιτικής δέσμευσης, ή τουλάχιστον ότι οι κοινοτικές αποφάσεις δεν την αντιστρατεύονται.

Σε ορισμένες περιφερειακές οργανώσεις διαχείρισης της αλιείας καθώς και στα πλαίσια διμερών και πολυμερών συμφωνιών έχουν διαμορφωθεί ορισμένες μακροπρόθεσμες δεσμεύσεις τις οποίες έχει προσυπογράψει και η Κοινότητα. Παραδείγματα αποτελούν οι μειώσεις της αλιευτικής προσπάθειας για τα είδη βαθέων υδάτων που συμφωνήθηκαν στο πλαίσιο της Επιτροπής Αλιείας Βορειοανατολικού Ατλαντικού, οι διευθετήσεις αποκατάστασης της ιππόγλωσσας της Γροιλανδίας που θεσπίστηκαν από την Οργάνωση Αλιείας Βορειοδυτικού Ατλαντικού και οι μακροπρόθεσμες διευθετήσεις διαχείρισης που συμφωνήθηκαν μεταξύ της Ευρωπαϊκής Κοινότητας και της Νορβηγίας. Οι αποφάσεις που λαμβάνει η Κοινότητα για τις αλιευτικές δυνατότητες πρέπει να συμμορφούνται προς τις δεσμεύσεις αυτές.

1.3. Άλλες ειδικές δεσμεύσεις

Εκτός των παραπάνω μακροπρόθεσμων δεσμεύσεων, η Επιτροπή και το Συμβούλιο προέβησαν πρόσφατα σε σειρά δηλώσεων που σχετίζονται με τις αλιευτικές δυνατότητες το 2007. Μεταξύ αυτών περιλαμβάνονται:

- η δήλωση του Συμβουλίου του Δεκεμβρίου 2005, με την οποία καλεί την Επιτροπή να προτείνει μείωση της αλιευτικής προσπάθειας για τα είδη βαθέων υδάτων βάσει των διεθνών δεσμεύσεων της Κοινότητας και να προτείνει μια πολυετή στρατηγική για τη σταδιακή μείωση της αλιευτικής προσπάθειας σε βιώσιμα επίπεδα·

- τις δηλώσεις του Συμβουλίου του Δεκεμβρίου 2005 και 2004, με τις οποίες επιβεβαιώνεται εκ νέου η δέσμευση όσον αφορά την αειφορία και τις περαιτέρω ετήσιες προσαρμογές προς την κατεύθυνση που υποδεικνύουν οι επιστημονικές γνωμοδοτήσεις έτσι ώστε όλα τα αποθέματα να ανασυσταθούν σε ασφαλή βιολογικά επίπεδα.

2. Προτάσεις για κανονισμούς αλιευτικής προσπάθειας για το 2007

Για το 2007, η Επιτροπή σκοπεύει να καταρτίσει τρεις ξεχωριστές προτάσεις για κανονισμούς αλιευτικής προσπάθειας. Οι προτάσεις για την αλιεία βαθέων υδάτων και τα αλιευτικά αποθέματα της Βαλτικής Θάλασσας θα υποβληθούν τον Σεπτέμβριο του 2006. Θα λαμβάνουν υπόψη τη γνωμοδοτική έκθεση του ICES που δημοσιεύτηκε τον Ιούνιο του 2006 και την επ’ αυτής γνωμοδότηση της ΕΤΟΕΑ καθώς και τις μεταγενέστερες διαβουλεύσεις με τους ενδιαφερόμενους. Οι αλιευτικές δυνατότητες σχετικά με τα υπόλοιπα αποθέματα θα καλυφθούν από πρόταση που θα υποβληθεί στα τέλη Νοεμβρίου 2006.

3. Προτεραιότητα για μακροπρόθεσμο σχεδιασμό

Η διαχείριση της αλιείας απαιτεί τη λήψη αποφάσεων με τις οποίες εξισορροπούνται τα άμεσα σε σχέση με τα μακροπρόθεσμα κέρδη. Η ενδεδειγμένος τρόπος για να γίνει αυτό είναι μέσω της κατάρτισης μακροπρόθεσμων σχεδίων, στο πλαίσιο των οποίων τίθενται μακροπρόθεσμοι στόχοι και καθορίζονται τρόποι επίτευξής τους. Τα σχέδια αποκατάστασης αποτελούν ειδική περίπτωση μακροπρόθεσμων σχεδίων όπου άμεσος στόχος είναι η ανασύσταση των αποθεμάτων σε ασφαλή βιολογικά επίπεδα. Ως προτεραιότητα, τα μακροπρόθεσμα σχέδια πρέπει να εφαρμόζονται σε ετήσια βάση. Στις περιπτώσεις που, στο πλαίσιο της κοινοτικής νομοθεσίας, θεσπίζονται σχέδια αποκατάστασης, μακροπρόθεσμα σχέδια ή σχέδια διαχείρισης, αυτά πρέπει να εφαρμόζονται σε ετήσια βάση και τα προτεινόμενα TAC πρέπει να αντιστοιχούν στα εν λόγω σχέδια. Το ίδιο ισχύει και για τις μακροπρόθεσμες διευθετήσεις διαχείρισης που συμφωνούνται με τρίτες χώρες, όπως η Νορβηγία.

Η Επιτροπή θα συνεχίσει να καταρτίζει και να προτείνει μακροπρόθεσμες διευθετήσεις διαχείρισης.

4. Μια συνεκτική βάση για την διαδικασία λήψης αποφάσεων σχετικά με τα TAC

Η Επιστημονική, Τεχνική και Οικονομική Επιτροπή Αλιείας (ΕΤΟΕΑ) συμβουλεύει την Επιτροπή για θέματα βιολογικής αειφορίας. Η εν λόγω επιτροπή μπορεί να χρησιμοποιήσει, ανάλογα με τις απαιτήσεις, πληροφορίες από τις σχετικές περιφερειακές επιστημονικές οργανώσεις, ιδίως του Διεθνούς Συμβουλίου Εξερεύνησης της Θάλασσας (ICES). Συνεπώς, η Επιτροπή εξαρτάται ιδιαίτερα από τις επιστημονικές γνωμοδοτήσεις που παρέχει η επιτροπή σχετικά με τις αλιευτικές δυνατότητες που συνάδουν με την βιολογική αειφορία.

Τα μέτρα διαχείρισης πρέπει να είναι ανάλογα του σχετικού βιολογικού κινδύνου. Πρέπει επίσης να είναι ισότιμα όσον αφορά τους διάφορους ενδιαφερόμενους και τις αλιευτικές κοινότητες. Συνεπώς, η Επιτροπή έχει κατατάξει τα αποθέματα σε μικρό αριθμό κατηγοριών αφού έλαβε υπόψη το επίπεδο του βιολογικού κινδύνου όπως τον αντιλαμβάνεται η ΕΤΟΕΑ. Για καθεμιά από τις εν λόγω κατηγορίες, προτείνονται παρόμοια μέτρα διαχείρισης. Οι κύριες κατηγορίες αναλύονται στη συνέχεια.

Για όλα τα αποθέματα που ανήκουν σε μια κατηγορία, η Επιτροπή προτίθεται να προτείνει αλιευτικές δυνατότητες βάσει των προσανατολισμών που περιγράφονται σε κάθε ενότητα, υπό την επιφύλαξη μικτών αλληλεπιδράσεων διάφορων τύπων αλιείας. Σε ορισμένες περιπτώσεις, θα απαιτηθεί προσαρμογή των αλιευτικών δυνατοτήτων ανάλογα με τις ανάγκες διατήρησης άλλου αποθέματος που αλιεύεται στο πλαίσιο του ιδίου τύπου αλιείας, για παράδειγμα στην αλιεία γλώσσας και χωματίδας στην Βόρεια Θάλασσα και στην αλιεία μερλούκιου από το νότιο απόθεμα και καραβίδας (βλέπε παράγραφο 5.5). Η διαχείριση της μικτής αλιείας ρέγγας και παπαλίνας (σαρδελόρεγγας) θα συνεχιστεί με βάση την επιβολή ορίου των παρεμπιπτόντων αλιευμάτων.

Κατά γενικό κανόνα, η Επιτροπή επιχειρεί τη σταθεροποίηση των αλιευτικών δυνατοτήτων περιορίζοντας τις μεταβολές των TAC σε ποσοστό έως 15% από έτος σε έτος. Αυτό μπορεί να είναι αδύνατο στις περιπτώσεις στις οποίες απαιτούνται ιδιαίτερα δρακόντεια και επείγοντα μέτρα διατήρησης για να αποφευχθεί η κατάρρευση ενός τύπου αλιείας, αλλά αυτό συμβαίνει μόνο σε εξαιρετικές περιπτώσεις. Στην περίπτωση που η οριστική επιστημονική γνωμοδότηση προτείνει ιδιαίτερα αυστηρά και επείγοντα μέτρα διατήρησης για την πρόληψη της κατάρρευσης ενός αποθέματος, η Επιτροπή θα διατυπώσει τις προτάσεις της λαμβάνοντας υπόψη την εν λόγω γνωμοδότηση.

4.1. Εκμετάλλευση αποθεμάτων βάσει της μέγιστης βιώσιμης απόδοσης

Περιγραφή: Πρόκειται για αλιευτικά αποθέματα για τα οποία το ετήσιο ποσοστό θνησιμότητας λόγω αλίευσης εκτιμάται ότι αντιστοιχεί με την επίτευξη των υψηλότερων μακροπρόθεσμων αποδόσεων. Για τα εν λόγω αποθέματα, η θνησιμότητα λόγω αλίευσης πρέπει να διατηρηθεί κοντά στα σημερινά επίπεδα, αλλά το TAC δεν πρέπει να μεταβληθεί σε ποσοστό άνω του 15% από έτος σε έτος.

Κοινοτικά αποθέματα που πιθανόν καλύπτονται: χωματίδα στην περιοχή VII, ζαγκέτες στις VIIIc και IXa.

Αλιευτική δυνατότητα για το 2007: TAC ίσο με:

- την προβλεπόμενη ποσότητα αλιευμάτων που έχει ορίσει η ΕΤΟΕΑ ότι αντιστοιχεί σε σχετικό δείκτη Fmsy[4], αλλά που δεν υπερβαίνει ποσοστό 15% ή υπολείπεται του TAC του 2006.

Σχόλια : στην κατηγορία αυτή πρέπει επίσης να ενταχθούν η ρέγγα στις περιοχές IV και IIIa, ο μαύρος μπακαλιάρος στις περιοχές IV, VI και IIIa(N), καθώς και ο εγκλεφίνος στις περιοχές IV και IIIa, αλλά υπάγονται σε σχέδιο κοινής διαχείρισης με την Νορβηγία το ποίο θα έχει ισοδύναμο αποτέλεσμα (οι διευθετήσεις για τον εγκλεφίνο της Βόρειας Θάλασσας πρόκειται να αναθεωρηθούν εντός του 2006).

4.2. Αποθέματα που έχουν υπεραλιευθεί σε σχέση με τη μέγιστη βιώσιμη απόδοση αλλά εντός ασφαλών βιολογικών ορίων

Περιγραφή: η εν λόγω κατηγορία καλύπτει αποθέματα τα οποία δεν κινδυνεύουν να εξαντληθούν λόγω μη ανανέωσης ούτε βραχυπρόθεσμα ούτε μακροπρόθεσμα αλλά υφίστανται εκμετάλλευση παρουσιάζοντας θνησιμότητα λόγω αλίευσης που υπερβαίνει τον Fmsy. Περιλαμβάνει επίσης τα αποθέματα εκείνα που εμπίπτουν στα ασφαλή βιολογικά όρια αλλά για τα οποία δεν είναι ακόμη δυνατό να προσδιοριστεί η θνησιμότητα λόγω αλίευσης σε σχέση με εκείνη της μέγιστης απόδοσης, και τα αποθέματα εκείνα που υπεραλιεύονται σε σχέση με τη μέγιστη βιώσιμη απόδοση αλλά για τα οποία δεν έχουν ακόμη καθοριστεί τα ασφαλή βιολογικά όρια. Για τα αποθέματα αυτά, η θνησιμότητα λόγω αλίευσης δεν πρέπει να αυξηθεί και το TAC πρέπει να τηρηθεί εντός των ορίων του 15%. Η αύξηση της θνησιμότητας λόγω αλίευσης θα ήταν αντίθετη τόσο το με σχέδιο εφαρμογής της συμφωνίας του Γιοχάνεσμπουργκ όσο και με την προληπτική προσέγγιση.

Κοινοτικά αποθέματα που πιθανόν καλύπτονται: νταούκι Ατλαντικού στην περιοχή VIIe-k, ρέγγα στη Βαλτική Θάλασσα, γλώσσα στην περιοχή IIIa, πεσκαντρίτσα στις περιοχές VIIIc και IXa, ρέγγα στη Μονάδα διαχείρισης 3 της Βαλτικής Θάλασσας, παπαλίνα (σαρδελόρεγγα) στις υποδιαιρέσεις 22-32 της Βαλτικής Θάλασσας.

Αλιευτική δυνατότητα για το 2007: TAC ίσο με:

- την προβλεπόμενη ποσότητα αλιευμάτων που έχει ορίσει η ΕΤΟΕΑ ότι αντιστοιχεί στην μέγιστη τιμή είτε α) σχετικού δείκτη Fmsy είτε β) της αμετάβλητης θνησιμότητας λόγω αλίευσης, αλλά:

- που δεν υπερβαίνει ούτε υπολείπεται ποσοστού άνω του 15% του TAC το 2006.

4.3. Αποθέματα εκτός ασφαλών βιολογικών ορίων

Περιγραφή: η κατηγορία αυτή καλύπτει αποθέματα που κινδυνεύουν να εξαντληθούν λόγω μη ανανέωσης ούτε βραχυπρόθεσμα ούτε μακροπρόθεσμα: είτε η θνησιμότητα λόγω αλίευσης υπερβαίνει το Fpa είτε το μέγεθος του αποθέματος είναι μικρότερο του Bpa., είτε και τα δύο[5]. Η κατηγορία αυτή περιλαμβάνει επίσης είδη για τα οποία υπάρχουν λίγα στοιχεία αλλά για τα οποία υπάρχουν ισχυρές ενδείξεις, βάσει παραμέτρων του κύκλου ζωής και των αλιευτικών χαρακτηριστικών, ότι τα σημερινά επίπεδα αλίευσης είναι μη βιώσιμα.

Εντούτοις, ορίζονται τρεις ξεχωριστές ειδικές υποκατηγορίες. Πρώτον, τα είδη με τόσο μικρό κύκλο ζωής ώστε να απαιτείται προσαρμογή των αλιευτικών δυνατοτήτων κατά τη διάρκεια του έτους. Δεύτερον, είδη με τόσο μεγάλο κύκλο ζωής, που είναι ιδιαίτερα ευάλωτα στην εκμετάλλευση και για τα οποία απαιτούνται ειδικά μέτρα, όπως τα είδη βαθέων υδάτων. Τρίτον, τα είδη που απέχουν τόσο πολύ από τα ασφαλή βιολογικά όρια ώστε να απαιτούνται μέτρα αποκατάστασης, εντάσσονται σε ξεχωριστή κατηγορία. (Τα μέτρα που καλύπτουν τα αποθέματα που ανήκουν σε αυτές τις κατηγορίες περιγράφονται στις παραγράφους 5, 4.5, 5.3 και 4.4 αντίστοιχα).

Κοινοτικά αποθέματα που πιθανόν καλύπτονται: γλώσσα στην περιοχή VIId, βενθοπελαγικοί ελασμοβράγχιοι στις περιοχές IV, IIIa και VIId (καλκανόβατος ή σελάχι, γκριζόβατος, αγγελόψαρο), πεσκαντρίτσα στις περιοχές VIIb-k και VIIIab, ζαγκέτες στις περιοχές VIIb,c,e-k και VIIIabd, χωματίδα στην περιοχή VIIfg, χωματίδα στην περιοχή VIIe, γλώσσα στην περιοχή VIIfg, ρέγγα Κελτικής Θάλασσας, ρέγγα στις περιοχές VIaS και VIIbc, ρέγγα στις διαιρέσεις 25-29 και 32 της Βαλτικής Θάλασσας (εκτός κόλπου της Ρίγας).

Αλιευτική δυνατότητα για το 2007: TAC ίσο με:

- κατά γενικό κανόνα, την προβλεπόμενη ποσότητα αλιευμάτων που έχει ορίσει η ΕΤΟΕΑ ότι αντιστοιχεί στην αποκατάσταση του αποθέματος εντός ασφαλών βιολογικών ορίων εντός του 2008, αλλά που δεν υπερβαίνει ούτε υπολείπεται ποσοστού άνω του 15% του TAC το 2006,

- ωστόσο, το TAC δεν πρέπει σε καμία περίπτωση να οριστεί σε επίπεδο τέτοιο που να οδηγήσει σε αύξηση της θνησιμότητας λόγω αλίευσης, ούτε σε μείωση της αναπαραγωγικής βιομάζας, ακόμη κι αν αυτό σημαίνει μεγαλύτερη μείωση του TAC από το ποσοστό του 15% (σε αντίθετη περίπτωση παραβιάζονται οι δεσμεύσεις του Συμβουλίου και της Επιτροπής σχετικά με τη σταδιακή προσέγγιση της βιωσιμότητας, βλέπε παράγραφο 1.3).

4.4. Αποθέματα που υπόκεινται σε μακροπρόθεσμα σχέδια

Περιγραφή: η κατηγορία αυτή περιλαμβάνει αποθέματα που αποτελούν αντικείμενο διευθετήσεων μακροπρόθεσμης διαχείρισης, συμπεριλαμβανομένων σχεδίων αποκατάστασης για τα αποθέματα που αντιμετωπίζουν τον ύψιστο βιολογικό κίνδυνο, δηλαδή αποθέματα που αντιμετωπίζουν (ή που αντιμετώπισαν πρόσφατα) πολύ υψηλό κίνδυνο μείωσης της αναπαραγωγικής ικανότητας. Για τις περιπτώσεις που η Επιτροπή έχει προτείνει, ή που το Συμβούλιο έχει εγκρίνει, σχέδιο αποκατάστασης ή μακροπρόθεσμο σχέδιο, η Επιτροπή θα προτείνει TAC που συμβαδίζει με το εν λόγω σχέδιο. Παρομοίως, στις περιπτώσεις που η Κοινότητα έχει συνάψει διευθετήσεις μακροπρόθεσμης διαχείρισης με τρίτες χώρες, οι εν λόγω διευθετήσεις θα διέπουν κανονικά την επιλογή της TAC.

Κοινοτικά αποθέματα που καλύπτονται: γάδος στις περιοχές VIIa, VIa(N), IV, IIIa(N) και IIIaS (Kattegat)· μερλούκιος βόρειου και νότιου αποθέματος· γλώσσα στην περιοχή VIIIab και γλώσσα στην περιοχή VIIe· καραβίδα στις περιοχές VIIIc και IXa· γάδος στη Βαλτική Θάλασσα (διαιρέσεις 22-24 και 25-30)· γλώσσα και χωματίδα στην περιοχή IV.

Αποθέματα υπό κοινή εκμετάλλευση που καλύπτονται: μαύρος μπακαλιάρος στις περιοχές IV, IIIa και VI· εγκλεφίνος στην περιοχή IV και IIIa, πιθανώς χωματίδα στην περιοχή IV· ρέγγα στις περιοχές IV, VIId και IIIa.

Αλιευτικές δυνατότητες για το 2007: Οι αλιευτικές δυνατότητες πρέπει να οριστούν σύμφωνα με τα σχετικά σχέδια αποκατάστασης (ή αν τα σχέδια αποκατάστασης δεν έχουν ακόμη εγκριθεί από το Συμβούλιο) σύμφωνα με τις προτάσεις της Επιτροπής.

Σχόλια : Στις περιπτώσεις που οι επιστημονικές γνωμοδοτήσεις είναι ελλιπείς και δεν επιτρέπουν την ποσοτική εφαρμογή των σχεδίων αποκατάστασης, όπως είναι πιθανό για αρκετά αποθέματα γάδου, πρέπει να ακολουθηθεί άλλη προσέγγιση. Η περίπτωση του γάδου αναλύεται στην παράγραφο 5.1.

4.5. Φυσικώς βραχύβια είδη

Περιγραφή: ορισμένα αποθέματα μικρόσωμων ιχθύων παρουσιάζουν υψηλά επίπεδα φυσικής θνησιμότητας με αποτέλεσμα το αλιευόμενο απόθεμα να αποτελείται κυρίως από μονοετή ηλικιακή κλάση. Η διαχείριση των εν λόγω ειδών απαιτεί ταχεία διαδικασία λήψη αποφάσεων εντός του έτους, στο πλαίσιο της οποίας οι ετήσιες αλιευτικές δυνατότητες προσαρμόζονται ανάλογα με το μέγεθος της ηλικιακής κλάσης του επόμενου έτους.

Κοινοτικά αποθέματα που πιθανόν καλύπτονται: αμμόχελο στην περιοχή IV, γαύρος στην περιοχή VIII, γαύρος στην περιοχή IX, παπαλίνα (σαρδελόρεγγα) στην περιοχή IV, σύκο Νορβηγίας στις περιοχές IV και IIIa.

Αλιευτικές δυνατότητες για το 2007:

Για το αμμόχελο στη Βόρεια Θάλασσα , η Επιτροπή θα προτείνει εκ νέου να επαναληφθεί η διαδικασία αξιολόγησης και αναθεώρησης εντός του έτους όπως θεσπίστηκε για το 2006 (Παράρτημα IIδ του κανονισμού 51/2006), με πιθανές βελτιώσεις μετά από διαβουλεύσεις.

Για τον γαύρο στον Βισκαϊκό Κόλπο , η Επιτροπή θα προτείνει αρχικό TAC με βάση τη διατήρηση του μεγέθους του αναπαραγωγικού αποθέματος σε προληπτικό επίπεδο (Bpa) κατά τον χρόνο της αναπαραγωγής το 2007, με επανεξέταση του TAC εντός του έτους βάσει των δεδομένων της εαρινής έρευνας.

Για τον γαύρο στην περιοχή ΙΧ , η Επιτροπή θα προτείνει TAC στα ίδια επίπεδα με εκείνο που θεσπίστηκε για το 2006, εκτός αν προκύψει πρόβλημα διατήρησης αργότερα εντός του 2006.

Για την παπαλίνα (σαρδελόρεγγα) στη Βόρειο Θάλασσα, η Επιτροπή θα προτείνει να συνεχιστεί η εντός του έτους αναθεώρηση των αλιευτικών δυνατοτήτων βάσει των δεδομένων της εαρινής έρευνας. Προς το σκοπό αυτό, για το 2007 θα προταθεί TAC στα ίδια επίπεδα με εκείνο που θεσπίστηκε για το 2006 μετά την εντός του έτους αναθεώρηση, αλλά αυτό θα αποτελέσει αντικείμενο περαιτέρω εντός του έτους αναθεώρησης το 2007.

Για το σύκο Νορβηγίας , η εκτίμηση του αποθέματος εξαρτάται περισσότερο από τα δεδομένα της φθινοπωρινής έρευνας και η Επιτροπή θα στηρίξει αμεσότερα την πρότασή της για το TAC στη γνωμοδότηση που θα εκδόσει το φθινόπωρο. Στην πρόταση είναι πιθανό να συμπεριληφθεί επίσης η εντός του έτους αναθεώρηση κατά το 2007.

4.6. Αποθέματα των οποίων η κατάσταση είναι άγνωστη, αλλά τα οποία δεν αντιμετωπίζουν υψηλό βιολογικό κίνδυνο

Περιγραφή: για πολλά αποθέματα, η υποβάθμιση της ακρίβειας των στοιχείων για τα εμπορικά αλιεύματα έχει προκαλέσει υψηλή αβεβαιότητα όσον αφορά την κατάσταση των πόρων, σε έκταση που να μην είναι δυνατή η εκτίμήση τους. Ορισμένα άλλα αποθέματα – συνήθως δευτερεύουσας οικονομικής σημασίας – έχουν μελετηθεί λίγο και μπορεί να αλιευθούν είτε ως παρεμπίπτοντα αλιεύματα στο πλαίσιο άλλων τύπων αλιείας είτε στο πλαίσιο αλιείας που έχει μόνο τοπική σημασία. Μέχρις ότου οι γνώσεις μας για τα εν λόγω αποθέματα βελτιωθούν, πρέπει να εφαρμοστούν ορισμένοι προσωρινοί προσανατολισμοί.

Κοινοτικά αποθέματα που πιθανόν καλύπτονται: νταούκι του Ατλαντικού στην περιοχή IIIa, νταούκι του Ατλαντικού στις περιοχές IV και VIId, χωματίδα στην περιοχή IIIa, χωματίδα στην περιοχή VIId, όλα τα αποθέματα σαφριδιού, αμμόχελου στην περιοχή IIIa, γάδος στην περιοχή VIIe-k, εγκλεφίνος στην περιοχή VIIe-k, χωματίδα στην περιοχή VIIh-k, χωματίδα στην περιοχή VIIbc, όλα τα αποθέματα κίτρινου μπακαλιάρου.

Αλιευτικές δυνατότητες για το 2007: Ακολουθώντας την προληπτική προσέγγιση, η Επιτροπή θα προτείνει μέτρα πρόληψης της επέκτασης της αλιείας σε καταστάσεις με υψηλή αβεβαιότητα. Στις περιπτώσεις που τα επίπεδα των αλιευμάτων όλων των κρατών μελών είναι σημαντικά χαμηλότερα από τις αντίστοιχες ποσοστώσεις (και δεν υπάρχουν στοιχεία ότι η επέκταση ενός τύπου αλιείας θα είναι βιώσιμη), η Επιτροπή θα προτείνει μείωση των TAC με στόχο πρόσφατα επίπεδα αλιευμάτων. Η μείωση αυτή θα προταθεί με ρυθμό 20% ετησίως, αν και στις περιπτώσεις που οι επιστημονικοί φορείς προτείνουν διαφορετική προσέγγιση (όπως πρόσφατο επίπεδο του μέσου όρου ιστορικών στοιχείων αλιευμάτων), αυτό θα ληφθεί υπόψη.

5. Ειδικές περιπτώσεις

5.1. Αποθέματα γάδου που καλύπτονται από το σχέδιο αποκατάστασης γάδου

Από τον Δεκέμβριο του 2005, δεν έχει παρατηρηθεί ανιχνεύσιμη μείωση της θνησιμότητας του γάδου στις περισσότερες περιοχές ούτε σημαντική αποκατάσταση του αποθέματος. Δεδομένου ότι οι διευθετήσεις διαχείρισης δεν ήσαν πολύ περισσότερο αυστηρές κατά το 2005 ή το 2006 σε σχέση με το 2004, η Επιτροπή προβλέπει ότι η κατάσταση αυτή είναι πιθανόν να συνεχιστεί και το 2006. Τα υφιστάμενα μέτρα διατήρησης του γάδου πρέπει συνεπώς να αναθεωρηθούν και πρέπει να ενισχυθούν ενόσω η διαδικασία της αναθεώρησης θα βρίσκεται σε εξέλιξη.

Για το 2007, η Επιτροπή θα προτείνει αλιευτικές δυνατότητες για τα αποθέματα γάδου που συνάδουν με τις προβλέψεις του σχεδίου αποκατάστασης εφόσον η ΕΤΟΕΑ μπορέσει να παρουσιάσει ποσοτικές εκτιμήσεις του μεγέθους του αποθέματος και της θνησιμότητας λόγω αλίευσης έτσι ώστε να γίνει δυνατή η άμεση εφαρμογή του σχεδίου. Εάν δεν υπάρξουν τέτοιες εκτιμήσεις, η Επιτροπή θα προτείνει μείωση κατά 25% τόσο στα επίπεδα του TAC όσο και στα επίπεδα όλων των τύπων αλιευτικής προσπάθειας στο πλαίσιο των οποίων αλιεύεται γάδος και θα απαιτήσει ισχυρότερες διασφαλίσεις όσον αφορά το σχέδιο διατήρησης του γάδου κατά την εξέταση παρεκκλίσεων για το καθεστώς των ημερών παραμονής στη θάλασσα.

Η διαδικασία αναθεώρησης θα ξεκινήσει το 2006 με νέα αξιολόγηση από την ΕΤΟΕΑ της εξέλιξης της αλιευτικής προσπάθειας, των αλιευμάτων και των απορρίψεων.

5.2. Αποθέματα γάδου στη Βαλτική Θάλασσα

Σχετικά με τα αποθέματα γάδου στη Βαλτική Θάλασσα, η Επιτροπή θα υποβάλλει προσεχώς την πρότασή της για την αποκατάσταση και τη μακροπρόθεσμη διαχείριση των εν λόγω δύο αποθεμάτων. Ενόσω η πρόταση αυτή βρίσκεται υπό συζήτηση, η Επιτροπή θα προτείνει για το 2007 TAC που θα έχουν ως στόχο τη μείωση της θνησιμότητας λόγω αλίευσης κατά 10%, τηρώντας ταυτόχρονα το όριο του 15% όσον αφορά τις μεταβολές των TAC.

5.3. Είδη βαθέων υδάτων

Για τα είδη βαθέων υδάτων, θα υποβληθεί ξεχωριστή πρόταση τον Σεπτέμβριο του 2006. Η Επιτροπή στηρίζει τη σταδιακή προσέγγιση για την αποκατάσταση των αποθεμάτων συνθήκες βιωσιμότητας με βάση επιστημονικές γνωμοδοτήσεις. Ωστόσο, για τα είδη βαθέων υδάτων, η έκταση της σταδιακής προσέγγισης είναι περιορισμένη λόγω της ευπάθειάς τους στην υπεραλίευση και τους πολύ αργούς ρυθμούς αποκατάστασης των αποθεμάτων.

Οι επιστημονικές γνωμοδοτήσεις για τα εν λόγω αποθέματα ήταν σταθερές, δηλαδή ότι οι σημερινοί ρυθμοί εκμετάλλευσης πρέπει να μειωθούν σημαντικά και ότι δεν πρέπει να επιτραπεί η ανάπτυξη νέων τύπων αλιείας εκτός και αν η απόφαση στηρίζεται σε δεδομένα που να αποδεικνύουν την βιωσιμότητά τους.

Η έκταση στην οποία πρέπει να μειωθούν τα TAC και η αλιευτική προσπάθεια εξαρτάται από τα οικεία αποθέματα. Ορισμένα είδη, όπως για παράδειγμα η μουρούνα και οι καρχαρίες βαθέων υδάτων, δεν πρέπει να αποτελέσουν κατ’ ουδένα τρόπο στόχο αλιείας και τα παρεμπίπτοντα αλιεύματα πρέπει να διατηρηθούν σε ελάχιστο επίπεδο. Για άλλα, όπως ο γρεναδιέρος των βράχων, οι επιστήμονες προτείνουν μειώσεις της προσπάθειας περίπου κατά 50%.

Για το 2007, η Επιτροπή θα προτείνει ουσιαστικές μειώσεις των TAC για τα είδη βαθέων υδάτων με στόχο να μειωθεί η θνησιμότητα λόγω αλίευσης σε βιώσιμα επίπεδα το ταχύτερο δυνατό. Οι μειώσεις των TAC δεν θα περιοριστούν σε ποσοστό 15% ετησίως, αλλά θα είναι τόσο μεγάλες όσο κρίνεται απαραίτητο για να επιτευχθούν οι στόχοι όσον αφορά τα επίπεδα της θνησιμότητας λόγω αλίευσης εντός περιόδου τριών ετών. Η Επιτροπή πιστεύει ότι η μείωση των TAC με ρυθμό μικρότερο από αυτόν θα ενείχε απαράδεκτο κίνδυνο να προκληθεί μακροπρόθεσμη βλάβη στο οικοσύστημα των βαθέων υδάτων.

5.4. Μικτοί τύποι αλιείας

Παρόλο που ορισμένοι τύποι αλιείας είναι ιδιαίτερα επικεντρωμένοι στην «καθαρή» αλίευση ενός μοναδικού είδους, σε πολλούς τύπους αλιείας αλιεύεται μίγμα αρκετών ειδών. Η ποσοτικοποίηση των αλληλεπιδράσεων αυτών αποτελεί αναπτυσσόμενο επιστημονικό κλάδο, αλλά η κατανόηση ορισμένων τύπων μικτής αλιείας είναι τόσο σαφής ώστε η άγνοια αυτών των αλληλεπιδράσεων θα ήταν ασύμβατη με την υπεύθυνη διαχείριση της αλιείας.

Στα παραδείγματα περιλαμβάνεται η αλιεία πλατύψαρων στο νότιο τμήμα της Βόρειας Θάλασσας (όπου αλιεύεται η μεγαλύτερη ποσότητα χωματίδας ως παρεμπίπτον αλίευμα της αλιείας γλώσσας με δοκότρατες), η μικτή αλιεία μερλούκιου και καραβίδας στην Ιβηρική περιοχή του Ατλαντικού και η μικτή αλιεία ρέγγας και παπαλίνας (σαρδελόρεγγας) στη Βόρειο Θάλασσα καθώς και στο Skagerrak και το Kattegat (που αποτελεί αντικείμενο διαχείρισης με ποσόστωση παρεμπίπτοντος αλιεύματος ρέγγας).

Για την αλιεία πλατυψάρων και την αλιεία μερλούκιου και καραβίδας, οι προτάσεις της Επιτροπής σχετικά με τα TAC, τις ποσοστώσεις και την αλιευτική προσπάθεια θα είναι σύμφωνες με τον σχετικό κανονισμό του Συμβουλίου (ή την πρόταση της Επιτροπής αν ο κανονισμός δεν έχει ακόμη εγκριθεί). Η Επιτροπή θα προτείνει η αλιεία ρέγγας και παπαλίνας (σαρδελόρεγγας) να συνεχίσει να αποτελεί αντικείμενο διαχείρισης με ποσόστωση παρεμπίπτοντος αλιεύματος.

5.5. Αποθέματα καραβίδας

Για τα αποθέματα καραβίδας, παρέχεται γνωμοδότηση ανά διετία. Εκτός από την καραβίδα στην περιοχή IXa που καλύπτεται από το σχέδιο αποκατάστασης μερλούκιου από το νότιο απόθεμα και καραβίδας, η Επιτροπή πρόκειται να προτείνει για το 2007 ίδια TAC για την καραβίδα ίδια με εκείνα που θεσπίστηκαν για το 2006.

5.6. Προσφυγάκι

Η Επιτροπή άρχισε να ανταλλάσσει απόψεις με τα κράτη μέλη σχετικά με την κατανομή όσον αφορά το προσφυγάκι. Το TAC που θα προταθεί για το εν λόγω είδος θα αντανακλά την εφαρμογή της συμφωνίας των παράκτιων κρατών για την πολυετή διαχείριση που αφορά το είδος αυτό ενώ θα προταθεί κατανομή TAC που θα λαμβάνει υπόψη τις συζητήσεις με τα κράτη μέλη.

5.7. Νέα TAC

Κατά καιρούς, οι επιστημονικές γνωμοδοτήσεις υπογραμμίζουν τη σχετικά επείγουσα ανάγκη διατήρησης νέων ειδών. Η Επιτροπή θα συνταχθεί με την γνωμοδότηση αυτή και θα ζητήσει τη γνώμη των οικείων κρατών μελών και των ενδιαφερόμενων μερών, ιδίως σχετικά με το ζήτημα της κατανομής. Θα πραγματοποιηθούν περαιτέρω συζητήσεις για τα είδη λαβράκι και λάμνα εντός του 2006. Η Επιτροπή δεν θα προτείνει νέα TAC παρά μόνο μετά την πραγματοποίηση εκ των προτέρων συζήτησης.

6. Τεχνικά μέτρα

Η αναθεώρηση των τεχνικών μέτρων για την αλιεία στα ύδατα του Ατλαντικού άρχισε το 2005 και δεν προβλέπεται να ολοκληρωθεί εντός του 2007. Συνεπώς, η Επιτροπή προτίθεται να παρατείνει τα μεταβατικά τεχνικά μέτρα που ορίζονται στο παράρτημα ΙΙ του κανονισμού αριθ. 51/2006, με ενδεχόμενη αναθεώρηση και επικαιροποίηση.

7. Διαχείριση αλιευτικήσ προσπάθειας

Αρκετοί κανονισμοί για σχέδια αποκατάστασης προβλέπουν ετήσιες αλλαγές της επιτρεπόμενης αλιευτικής προσπάθειας. Η Επιτροπή θα προτείνει προσαρμογές στον αριθμό των επιτρεπόμενων ημερών παραμονής στη θάλασσα του παραρτήματος ΙΙ του κανονισμού για τις αλιευτικές δυνατότητες ως εξής:

Παράρτημα IIa (αποκατάσταση γάδου): οι ημέρες παραμονής στη θάλασσα θα προσαρμοστούν βάσει της προσέγγισης που περιγράφηκε στην παράγραφο 5.1, δηλαδή σύμφωνα με τις απαιτήσεις του σχεδίου αποκατάστασης γάδου. Στην περίπτωση που η επιστημονική γνωμοδότηση δεν αναφέρει αποκατάσταση του γάδου, θα εφαρμοστεί ελάχιστο ποσοστό μείωσης των ημερών παραμονής στη θάλασσα κατά 25%. Το σχέδιο αποκατάστασης μερλούκιου από το νότιο απόθεμα και καραβίδας (κανονισμός του Συμβουλίου 2166/2005) απαιτεί ποσοστό μείωσης των ημερών παραμονής στη θάλασσα κατά 10% για τους σχετικούς τύπους εργαλείων και περιοχές.

Η πρόταση της Επιτροπής σχετικά με το σχέδιο αποκατάστασης της γλώσσας στη Δυτική Μάγχη (COM(2003) 819) βρίσκεται ακόμη στο στάδιο της συζήτησης. Εκτός της περίπτωσης να ολοκληρωθεί η συζήτηση πριν από το τέλος του 2006 με διαφορετικό συμπέρασμα, η Επιτροπή θα προτείνει επίσης να συμπεριληφθεί στην εν λόγω πρόταση μείωση της αλιευτικής προσπάθειας κατά 10%.

Τα αποτελέσματα των υπολογισμών αυτών για το 2007 παρουσιάζονται παρακάτω.

Παράρτημα IIb (μερλούκιος από το νότιο απόθεμα και καραβίδα): 216 ημέρες παραμονής στη θάλασσα για τις ομάδες εργαλείων 3.a.i. έως 3.c. (μείωση κατά 10% από τις 240 ημέρες παραμονής στη θάλασσα το 2006). Η Επιτροπή θα αναθεωρήσει τους όρους για το πεδίο εφαρμογής του κανονισμού για να εξασφαλίσει ότι περιλαμβάνονται όλα τα σκάφη που συμβάλλουν στο μεγαλύτερο μέρος της θνησιμότητας λόγω αλίευσης του μερλούκιου από το νότιο απόθεμα.

Παράρτημα IIc (γλώσσα στη Δυτική Μάγχη) : 194 ημέρες παραμονής στη θάλασσα για τις ομάδες εργαλείων 3.a. και 3.b. (μείωση κατά 10% από τις 216 ημέρες παραμονής στη θάλασσα το 2006). Η αλιεία με στάσιμα δίχτυα με μέγεθος ματιών άνω των 120 mm όταν αλιεύεται ποσότητα μικρότερη από 100 kg γλώσσας θα συνεχίσει να μην υπόκειται σε περιορισμούς.

Οι υπηρεσίες της Επιτροπής καταρτίζουν έκθεση που θα υποβληθεί στο Συμβούλιο και το Ευρωπαϊκό Κοινοβούλιο σχετικά με την αποτελεσματικότητα του υφιστάμενου καθεστώτος αλιευτικής προσπάθειας που ισχύει για τα είδη βαθέων υδάτων. Με βάση τα συμπεράσματα της εν λόγω έκθεσης, θα προταθεί νέο καθεστώς διαχείρισης της αλιευτικής προσπάθειας για τα αποθέματα βαθέων υδάτων.

8. Συμπέρασμα

Η επιτροπή θα συνεχίσει να εργάζεται για την κατάρτιση μακροπρόθεσμων σχεδίων τα οποία πρέπει να είναι το κύριο μέσο κατάρτισης της αλιευτικής πολιτικής. Τα σχέδια που έχουν θεσπιστεί, πρέπει να εφαρμοστούν. Παράλληλα με την κατάρτιση περαιτέρω σχεδίων, η παρούσα ανακοίνωση παρέχει διαχειριστικούς προσανατολισμούς για αποθέματα που δεν καλύπτονται ακόμη από τέτοια σχέδια. Στόχος της προσέγγισης της Επιτροπής είναι να εξασφαλίσει όσον το δυνατόν μεγαλύτερη σταθερότητα για τον κλάδο της αλιείας, ενώ ταυτόχρονα θα διασφαλίζει την ανασύσταση ή τη διατήρηση του παραγωγικού δυναμικού των αποθεμάτων.

Η πολιτική αυτή προσέγγιση μπορεί να εφαρμοστεί στα κοινοτικά αποθέματα, αλλά παρόμοιες αρχές πρέπει να διέπουν τις ενέργειες της Κοινότητας στο πλαίσιο των περιφερειακών οργανώσεων αλιείας και των διμερών συμφωνιών. Και στους τομείς αυτούς επίσης πρέπει να δοθεί προτεραιότητα στην ανάπτυξη μέτρων μακροπρόθεσμης διαχείρισης.

[1] Άρθρο 2 παράγραφος 1 του κανονισμού (ΕΚ) 2371/2002 της 20ης Δεκεμβρίου 2002 για τη διατήρηση και βιώσιμη εκμετάλλευση των αλιευτικών πόρων στο πλαίσιο της Κοινής Αλιευτικής Πολιτικής, ΕΕ L 358 της 31.12.2002, σ.59.

[2] Παγκόσμια Σύνοδος Κορυφής του ΟΗΕ για τη Αειφόρο Ανάπτυξη, Γιοχάνεσμπουργκ, Σεπτέμβριος 2002.

[3] COM(2006).

[4] Είναι το ποσοστό θνησιμότητας λόγω αλίευσης το οποίο, μακροπρόθεσμα, θα έχει ως αποτέλεσμα τη μέγιστη βιώσιμη απόδοση του αποθέματος.

[5] Η θνησιμότητα λόγω αλίευσης (Fpa) και η βιομάζα αναπαραγωγικού αποθέματος (Bpa) που το Διεθνές Συμβούλιο Εξερεύνησης της Θάλασσας (ICES) γνωμοδοτεί ότι συνάδει με την προληπτική προσέγγιση.